b'\n_START_ARTICLE_\nNogometne pozicije\n_START_SECTION_\nVratar\n_START_PARAGRAPH_\nBiti vratar u nogometu nije lako, jer to je najspecijaliziranija pozicija u cijeloj igri. Posao vratara je nadasve obramben: \xc5\xa1tite gol svoje mom\xc4\x8dadi i poku\xc5\xa1avaju sprije\xc4\x8diti protivnika da poentira. Oni nose opremu kojom se razlikuju od svojih suigra\xc4\x8da, protivnika te sudaca. Dozvoljeno im je koristiti se rukama, ali samo u za to predvi\xc4\x91enom prostoru, \xc5\xa1esnaestercu. Vratar se mijenja kao i svaki drugi igra\xc4\x8d, no ako je vratar dobio crveni karton ili je ozlije\xc4\x91en, a vi\xc5\xa1e nema zamjena na raspolaganju, tada jedan od aktivnih igra\xc4\x8da prelazi na mjesto vratara._NEWLINE_Vratar u nogometu je specijaliziran za isklju\xc4\x8divo tu poziciju, pa se vratar ne pojavljuje u nijednoj drugoj ulozi, iako ima vrlo rijetkih iznimaka. Jorge Campos, vratar meksi\xc4\x8dke reprezentacije, osim \xc5\xa1to je bio vratar, imao je nevjerojatno dobre predispozicije i za mjesto aktivnog igra\xc4\x8da. Kada je zatrebalo, Campos bi postao napada\xc4\x8d. Vratari s dobrom tehnikom znaju izvoditi slobodne udarce i jedanaesterce, iako se ni to ne vidi \xc4\x8desto zbog o\xc4\x8ditog razloga: gubitak lopte dok vratara nema na golu zna\xc4\x8di lagan posao za napada\xc4\x8de da zabiju gol. Primjeri ovakve vrste vratara su Jos\xc3\xa9 Luis Chilavert, Paragvajac i vratar nacionalne mom\xc4\x8dadi, te Rog\xc3\xa9rio Ceni, Brazilac. Oba vratara su postigla vi\xc5\xa1e od 60 pogodaka tijekom svojih profesionalnih karijera._NEWLINE_Tjelesna snaga, visina, skaka\xc4\x8dke sposobnosti i dobro procjenjivanje su cijenjene kvalitete vratara zbog kontrole visokih lopti, pokretljivosti i baratanja loptom. Tradicionalno, dribling, kontrola loptom i dodavanje naj\xc4\x8de\xc5\xa1\xc4\x87e nisu bili potrebni vratarima. No, uvo\xc4\x91enje pravila po kojem vratar ne smije uzeti loptu u ruke nakon \xc5\xa1to mu je ona vra\xc4\x87ena nogom od suigra\xc4\x8da, dovelo je i do potrebe za tim sposobnostima.\n_START_SECTION_\nObrambene pozicije\n_START_PARAGRAPH_\nBrani\xc4\x8di igraju iza veznih igra\xc4\x8da i primarna zada\xc4\x87a im je podr\xc5\xa1ka vrataru i prevencija da protivnici zapucaju prema golu. Naj\xc4\x8de\xc5\xa1\xc4\x87e, brani\xc4\x8di ostaju na svojoj polovici terena. Visoki brani\xc4\x8di se pomi\xc4\x8du u protivni\xc4\x8dki \xc5\xa1esnaesterac kada je zabijanje gola glavom realisti\xc4\x8dna mogu\xc4\x87nost. To je naj\xc4\x8de\xc5\xa1\xc4\x87e kod kornera i slobodnih udaraca.\n_START_SECTION_\nLibero\n_START_PARAGRAPH_\nLibero (tal. slobodan, nesputan) je vi\xc5\xa1estruko upotrebljivi brani\xc4\x8d koji nastoji ometati protivnike i loptu da do\xc4\x91e do crte \xc5\xa1esnaesterca. Njihova uloga je "ma\xc5\xa1tovitija" od sredi\xc5\xa1njih brani\xc4\x8da koji uglavnom sudjeluju u obrani. Naime, libero igra\xc4\x8di naj\xc4\x8de\xc5\xa1\xc4\x87e grade kontranapade iz svoje polovice, i kao takvima im treba pobolj\xc5\xa1ana kontrola lopte i sposobnost dodavanja. Ipak, libero igra\xc4\x8di su naj\xc4\x8de\xc5\xa1\xc4\x8de obrambeni igra\xc4\x8di. U catenaccio sustavu igre, najpopularnijeg tijekom 60-ih godina 20. stolje\xc4\x87a, libero je slu\xc5\xbeio isklju\xc4\x8divo u obrambene svrhe._NEWLINE_Kao \xc5\xa1to je ve\xc4\x87 re\xc4\x8deno, brojni libero igra\xc4\x8di uspje\xc5\xa1no iznose loptu izvan obrane i po\xc4\x8dinju kontranapade na drugoj strani koji znaju biti od velike koristi za mom\xc4\x8dad. To im omogu\xc4\x87uju neke takti\xc4\x8dke (\xc4\x8ditanje igre, predvi\xc4\x91anje, pozicioniranje...), te tehni\xc4\x8dke mogu\xc4\x87nosti i sposobnosti (dodavanje, izvrstan pregled igre...). Takve sposobnosti su imali legendarni Franz Beckenbauer, Gaetano Scirea, Ronald Koeman i Franco Baresi.\n_START_SECTION_\nBrani\xc4\x8d\n_START_PARAGRAPH_\nBrani\xc4\x8di (u prija\xc5\xa1njem nazivlju i bekovi, od eng. back) zauzimaju \xc5\xa1iroke obrambene pozicije, a nalazi se po jedan na svakoj strani terena. Njihov glavni zadatak je onemogu\xc4\x87avanje protivni\xc4\x8dkih igra\xc4\x8da da centriraju loptu u \xc5\xa1esnaesterac. U nekim formacijama, bekovi su flasteri na protivnicima. Od ve\xc4\x87ine bekova se o\xc4\x8dekuje da, u napadu, upu\xc4\x87uju kvalitetne lopte prema protivni\xc4\x8dkom \xc5\xa1esnaestercu i probijaju bok terena._NEWLINE_Tradicionalno, bekovi su igrali ulogu koju danas obavljaju sredi\xc5\xa1nji brani\xc4\x8di. Kako je igra evoluirala, bekovi su odlazili vi\xc5\xa1e prema bokovima, pa sada ova pozicija zahtijeva neke sposobnosti druga\xc4\x8dije od onih u pro\xc5\xa1losti. Dana\xc5\xa1nji bek mora biti jak, \xc4\x8dvrst, utjecajan na mom\xc4\x8dad, jak u uklizavanjima, te mora imati izuzetnu kondiciju da izdr\xc5\xbei stalno tr\xc4\x8danje gore-dolje po terenu.\n_START_SECTION_\nKrilni brani\xc4\x8d (bek)\n_START_PARAGRAPH_\nKrilni brani\xc4\x8d je moderna varijacija beka s ja\xc4\x8dim naglaskom na napad. Najpoznatiji primjer krilnog brani\xc4\x8da je Hrvat Darijo Srna, koji ve\xc4\x87 godinama igra na toj poziciji u sustavu hrvatske reprezentacije 3-5-2, ili varijaciji te taktike 3-4-1-2. Krilni brani\xc4\x8d mora imati izuzetnu kondiciju poput bekova, jer i krila stalno tr\xc4\x8de gore-dolje po terenu. Po\xc5\xa1to imaju "osiguranje" trojice sredi\xc5\xa1njih brani\xc4\x8da, krilni brani\xc4\x8di imaju ve\xc4\x87u slobodu za odlazak u napad i upo\xc5\xa1ljavanje napada\xc4\x8da dobrim i korisnim loptama.\n_START_SECTION_\nPozicije u veznom redu\n_START_PARAGRAPH_\nVezni igra\xc4\x8di su igra\xc4\x8di \xc4\x8dija je pozicija izme\xc4\x91u napada\xc4\x8da i brani\xc4\x8da. Njihove glavne du\xc5\xbenosti su osvajanje posjeda lopte i kvalitetno iskori\xc5\xa1tavanje tih lopti, tj. upo\xc5\xa1ljavanje napada\xc4\x8da ili udarac prema golu. Ve\xc4\x87ina trenera postavlja barem jednog sredi\xc5\xa1njeg veznog igra\xc4\x8da sa svim tipi\xc4\x8dnim zadacima za veznog igra\xc4\x8da. Naj\xc4\x8de\xc5\xa1\xc4\x87e su upravo vezni igra\xc4\x8di oni koji se najvi\xc5\xa1e potro\xc5\xa1e tijekom utakmice, jer stalno tr\xc4\x8de izme\xc4\x91u obrane i napada. Tijekom utakmice, ovisno o rezultatu, mogu prije\xc4\x87i u fazu napada ako je mom\xc4\x8dad u rezultatskom minusu, ili u obranu ako je rezultat povoljan, a nema jo\xc5\xa1 mnogo vremena do kraja.\n_START_SECTION_\nSredi\xc5\xa1nji vezni igra\xc4\x8d\n_START_PARAGRAPH_\nSredi\xc5\xa1nji vezni igra\xc4\x8di igraju vi\xc5\xa1e uloga na terenu, ovisno o prednostima ili slabostima mom\xc4\x8dadi u taktici. Veza su izme\xc4\x91u obrane i napada, ali su tako\xc4\x91er va\xc5\xbeni u obrani kada ometaju posjed lopte protivnika. Njihova sredi\xc5\xa1nja pozicija omogu\xc4\x87uje im izvrstan pregled igre. Ve\xc4\x87ina akcija se odigrava preko njih i oko njihovog prostora na terenu. Zato je razina igre veznih igra\xc4\x8da najva\xc5\xbenija za funkcioniranje mom\xc4\x8dadi. Moraju imati razvijene najfinije nogometne sposobnosti kao dodavanje, pucanje prema golu i zadr\xc5\xbeavanje lopte u posjedu, kao i one obrambenije sposobnosti (ru\xc5\xa1enje, uklizavanje...)._NEWLINE_Michael Ballack i Steven Gerrard su najbolji sredi\xc5\xa1nji brani\xc4\x8di u dana\xc5\xa1njem nogometu. Obojica imaju sposobnost igranja u oba \xc5\xa1esnaesterca, te koriste ja\xc4\x8dinu, sposobnosti dodavanja i tehniku da pobolj\xc5\xa1aju i poja\xc4\x8daju igru svoje mom\xc4\x8dadi. Op\xc4\x87enito, ovaj dio terena se naziva strojarnica, jer rijetko koja mom\xc4\x8dad uspijeva ostvariti uspjeh bez veznih igra\xc4\x8da.\n_START_SECTION_\nObrambeni vezni igra\xc4\x8d\n_START_PARAGRAPH_\nObrambeni vezni igra\xc4\x8d je sredi\xc5\xa1nji vezni igra\xc4\x8d koji je postavljen ispred sredi\xc5\xa1njih brani\xc4\x8da zbog obrambenih razloga i tako \xe2\x80\x9c\xc4\x8duva le\xc4\x91a\xe2\x80\x9c veznim igra\xc4\x8dima i napada\xc4\x8dima da idu prema suparni\xc4\x8dkom golu. Glavni zadatak obrambenog veznog je uzeti loptu protivnicima i na siguran na\xc4\x8din je isporu\xc4\x8diti veznom redu ili napadu. Osim \xc5\xa1to imaju naj\xc4\x8de\xc5\xa1\xc4\x87e obrambene zadatke, daju osiguranje ostalim veznim igra\xc4\x8dima za odlazak prema suparni\xc4\x8dkom dijelu igrali\xc5\xa1ta bez da brinu o obrani._NEWLINE_Obrambeni vezni se u \xc5\xa1panjolskom i portugalskom jo\xc5\xa1 naziva i volante (rudar), jer naporno rade na ru\xc5\xa1enju protivni\xc4\x8dkih napada. Brazilska nogometna reprezentacija postavlja barem jednog volante igra\xc4\x8da, te je upravo ta reprezentacija proizvodila s godinama najbolje obrambene vezne, kao Dungu. Spomenuti jo\xc5\xa1 valja i Claudea Makelelea i Roya Keanea kao jedne od najboljih obrambenih veznih u modernom nogometu.\n_START_SECTION_\nOfenzivni vezni igra\xc4\x8d\n_START_PARAGRAPH_\nNavalni vezni igra\xc4\x8d je sredi\xc5\xa1nji vezni igra\xc4\x8d koji je isturen u veznom redu, naj\xc4\x8de\xc5\xa1\xc4\x87e iza napada\xc4\x8da. Ovi igra\xc4\x8di slu\xc5\xbee tipi\xc4\x8dno kao napada\xc4\x8dki pivot mom\xc4\x8dadi, tj. kru\xc5\xbee na nekih 30 metara od gola nastoje\xc4\x87i uposliti napada\xc4\x8de. Njihova kreativnost zna biti od presudne va\xc5\xbenosti za cijelu mom\xc4\x8dad, jer upo\xc5\xa1ljavanje napada\xc4\x8da ili zabijanje golova \xc4\x8desto odlu\xc4\x8duju utakmice. Pozicija navalnog veznog zahtijeva uglavnom fine sposobnosti poput preciznog dodavanja, \xc4\x8ditanja kretanja protivni\xc4\x8dke obrane, precizan udarac i sl., iako i oni moraju znati uklizati i uzeti loptu._NEWLINE_U nogometnim sredinama vrlo \xc4\x8desto se za napada\xc4\x8dkog veznog mo\xc5\xbee \xc4\x8duti izraz poput \xe2\x80\x9cfantazista\xe2\x80\x9c, \xe2\x80\x9cvirtuoz\xe2\x80\x9c ili \xe2\x80\x9cbroj 10\xe2\x80\x9c, zbog toga \xc5\xa1to ve\xc4\x87ina igra\xc4\x8da na ovoj poziciji nosi dres s brojem 10. Zbog ve\xc4\x87 prije nabrojanih sposobnosti, nije \xc4\x8dudno da su neki od najskupljih igra\xc4\x8da na nogometnom tr\xc5\xbei\xc5\xa1tu, poput Zinedinea Zidanea, Ronaldinha, Franka Lamparda, Paula Scholesa... upravo navalni vezni igra\xc4\x8di.\n_START_SECTION_\nKrilni vezni igra\xc4\x8d\n_START_PARAGRAPH_\nKrilni vezni igra\xc4\x8d ili krilo je vezni igra\xc4\x8d koji stoji na \xc5\xa1irokom prostoru u veznom redu, blizu aut-linije. Prije tridesetak godina, krilni vezni su bili okarakterizirani kao napada\xc4\x8di, no kako je taktika evoluirala do danas, krilni vezni su se pomaknuli vi\xc5\xa1e prema centru igrali\xc5\xa1ta, a manje prema suparni\xc4\x8dkom golu. Moderna krila danas uglavnom sudjeluju u taktikama 4-4-2 ili 4-5-1. Du\xc5\xbenost krila je nadmudriti i pro\xc4\x87i suparni\xc4\x8dke bekove, a potom ubaciti kvalitetan centar\xc5\xa1ut u protivni\xc4\x8dki \xc5\xa1esnaesterac, iako nije isklju\xc4\x8deno da krila i zapucaju prema golu. Naj\xc4\x8de\xc5\xa1\xc4\x87e, ovakvi igra\xc4\x8di su najobdareniji igra\xc4\x8di u cijeloj mom\xc4\x8dadi, te imaju razvijene sposobnosti driblanja, udaraca prema golu, dodavanja, kao i smisao za vo\xc4\x91enje mom\xc4\x8dadi, stoga ne \xc4\x8dudi da su brojna krila kapetani mom\xc4\x8dadi. Jo\xc5\xa1 od ranih nogometnih dana od ovih igra\xc4\x8da se ne o\xc4\x8dekuje vra\xc4\x87anje u obranu i rje\xc5\xa1avanje obrambenih pitanja oni prepu\xc5\xa1taju brani\xc4\x8dima ili obrambenim veznim igra\xc4\x8dima._NEWLINE_Prije mnogo godina, najvredniji nogometa\xc5\xa1i su bila krila. No, godinama, njihova uloga je splasnula. Na Svjetskom prvenstvu 1966. u Engleskoj, Englezi su predstavili dotad nevi\xc4\x91enu formaciju, bez krila. To je bila toliko neobi\xc4\x8dna odluka trenera Alfa Ramseya da je ta engleska generacija nazvana "The Wingless Wonders" (\xc4\x8cuda bez krila)._NEWLINE_U modernom nogometu, neki vezni igra\xc4\x8di koji mogu igrati i na krilu zamjenjuju krilne vezne. U\xc4\x8dinak tih igra\xc4\x8da za pozitivnu posljedicu ima za\xc5\xa1titu obrambenih igra\xc4\x8da. Dobar primjer takvih igra\xc4\x8da je David Beckham, koji je igrao na takav na\xc4\x8din u Manchester Unitedu. Ipak, Beckhama se nakon prelaska u Real Madrid smatra klasi\xc4\x8dnim krilom, iako i tamo zaigrati u ulozi sredi\xc5\xa1njeg veznog.\n_START_SECTION_\nIgra\xc4\x8di u napadu\n_START_PARAGRAPH_\nNapada\xc4\x8di ili \xc5\xa1pice su igra\xc4\x8di koji su postavljeni najbli\xc5\xbee protivni\xc4\x8dkom golu. Njihova glavna du\xc5\xbenost je zabijanje golova. Najbolji primjeri dobrih napada\xc4\x8da su Alan Shearer ili Ruud van Nistelrooy, igra\xc4\x8di \xc4\x8dija je najja\xc4\x8da strana hladnokrvno zabijanje golova. Ostale du\xc5\xbenosti napada\xc4\x8da su namje\xc5\xa1tanje prilika za gol suigra\xc4\x8dima (naj\xc4\x8de\xc5\xa1\xc4\x87e jo\xc5\xa1 nekom napada\xc4\x8du), te zadr\xc5\xbeavanje lopte u posjedu na na\xc4\x8din da se ostali igra\xc4\x8di stignu priklju\xc4\x8diti napadu. Moderne nogometne formacije uklju\xc4\x8duju izme\xc4\x91u minimalno jednog do najvi\xc5\xa1e \xc4\x8detiri. Zbog \xc4\x8dinjenice da upravo napada\xc4\x8di zabijaju najvi\xc5\xa1e golova, \xc4\x8desto su vrlo skupi na nogometnom tr\xc5\xbei\xc5\xa1tu.\n_START_SECTION_\nSredi\xc5\xa1nji napada\xc4\x8d\n_START_PARAGRAPH_\nSredi\xc5\xa1nji napada\xc4\x8d ima jedan isklju\xc4\x8divi zadatak: zabijanje golova. Treneri na teren postavljaju jednog sredi\xc5\xa1njeg napada\xc4\x8da koji igra tik pored protivni\xc4\x8dkog sredi\xc5\xa1njeg brani\xc4\x8da. Jo\xc5\xa1 jedan napada\xc4\x8d je naj\xc4\x8de\xc5\xa1\xc4\x87e malo povu\xc4\x8deniji, te asistira i kreira golove, osim \xc5\xa1to i sam zabija. Sredi\xc5\xa1nji napada\xc4\x8d je naj\xc4\x8de\xc5\xa1\xc4\x87e visok (tipa Peter Crouch), te slu\xc5\xbei za spu\xc5\xa1tanje centar\xc5\xa1uteva upu\xc4\x87enih od strane njegovih suigra\xc4\x8da na zemlju. Ovakva vrsta igra\xc4\x8da mo\xc5\xbee i igrati po bokovima napada i na taj na\xc4\x8din do\xc4\x87i do izgledne situacije za gol. Ovakva vrsta napada\xc4\x8da je \xc4\x8dvrsto gra\xc4\x91ena, jaka, tako da snagom i ja\xc4\x8dinom ne zaostaju za brani\xc4\x8dima. \xc4\x8cesto zabijaju golove glavom (sredi\xc5\xa1nji napada\xc4\x8di kao Oliver Bierhoff). Najbolji sredi\xc5\xa1nji napada\xc4\x8di u povijesti nogometa su bili, po mi\xc5\xa1ljenju ve\xc4\x87ine stru\xc4\x8dnjaka, Pel\xc3\xa9 i Marco van Basten.\n_START_SECTION_\n\xe2\x80\x9cPlitki\xe2\x80\x9c napada\xc4\x8di\n_START_PARAGRAPH_\nPlitki napada\xc4\x8di imaju dugu povijest u nogometu, ali terminologija kojom su opisivani tijekom godina se mijenjala. Originalno, ovakvi igra\xc4\x8di su se nazivali unutarnji napada\xc4\x8di ili plitki sredi\xc5\xa1nji napada\xc4\x8di. U modernom nogometu se \xc4\x8duje izraz povu\xc4\x8deni napada\xc4\x8d ili igra\xc4\x8d u rupi (zato jer stoji izme\xc4\x91u protivni\xc4\x8dke obrane i veznog reda.). Ova pozicija je popularizirana u Italiji i zove se trequartista (tro\xc4\x8detvrtinski igra\xc4\x8d) \xe2\x80\x93 razigrava\xc4\x8d koji ne igra niti u veznom redu niti u napadu, ali pridodaje snazi napada svoje mom\xc4\x8dadi._NEWLINE_Kakva god terminologija bila, pozicija plitkog napada\xc4\x8da je definirana na negdje izme\xc4\x91u sredi\xc5\xa1njeg napada\xc4\x8da i veznog reda. Ovakvi igra\xc4\x8di su spretni, napada\xc4\x8dki nastrojeni koji mogu zabiti gol ili asistirati sredi\xc5\xa1njim napada\xc4\x8dima. Najpoznatiji plitki napada\xc4\x8di u povijesti nogometa su Pel\xc3\xa9, Maradona, Ronaldinho, Kak\xc3\xa1, Alessandro del Piero i Zico.'